Tatoeba sentences — language code: ota
Bu sadânın hâlâvetinden gözlerimde sirişk-i zevk ve teessür seyyâl ve bedîdâr olduğumuz hâlde yolumuza devâm etdik.
Gecemizi çemenler üzerinde geçirdik. Rüyâsız hülyâsız derin bir uykuya dalmış idim.
Ertesi gün ales-seher yolumuza devâm etdik. Öğlen vakti karşımızda bir saray göründü.
Bu saray ancak safha-i hayâlde görülebilen ebniyeden biri yâni müntehâ-i ibdâ-i hayâl idi.
Her ne yapılsa bundan daha güzel daha mükemmel ve müzeyyen bir binâ tasavvur ve tahayyülü mümkün değil idi.
Oraya teveccüh etdik. Aramızda beş on hatve kaldığı vakit kapısı kendi kendine açıldı.
Buda dedi ki: "Bu saray mezlaka-i akdâm-ı ricâldir, bu saray sırât-ı imtihândır. Habl-i metîn-i sebât ve merdîye yapışanlar bu sırâtı geçerler. İlerisi zirve-i hîçîdir. Lâkin buradaki âlâyiş-i cânfezâya kapılanlar vâdî-i veyl-i telehhüf ve teessüfe düşerler. Burası cennet-i arzû ve emel, ilerisi sâha-i hîçî-i ezel, burası âlâyiş-i beyhûde ile dolu bir kâşâne, burası her zâirini işkencelerle mahveder bir misâfirhâne, ilerisi fezâ-i zevk ve hürriyet, ilerisi âlem-i ıtlak ve vahdet. Burada kalanın me'vâsı peygûle-i enîn ve âhdır. Öteye giden âzâde-i dert ve elem, bîcâhdır. Burada kalan arzu ve tamâya, hırs ve emele esîrdir. Merd ol aldanma sebât et ben burada seni bekliyorum."
Saray bahçesinin kapusını işâret ederek "Haydi gir" dedi. Hava latîf bir sûretle serin ve revâyih-i tayyibe ile anberîn idi.
Her tarafda zümrüd gibi çemenler, şa'şaapaş çiçekler. Yolları çakıl taşı cesâmetinde kesîr-ül-elvân mücevherât ile mefrûş bahçeyi mürûr ederek sarayın kapusına vâsıl oldum.
Yirmi otuz kadar hüsn-ü cemâlde mümtâz emsâli âlem-i hayâlde bile pek az câriyeler tarafından istikbâl edildim.
İki dânesi vazîfe-i teşrîfâtı îfâ ediyordu.
Bin dürlü hürmet ve iclâl ile bir odaya götürüldüm. Sarayın ziynet ve külfet-i fevkalâdesinden kızların cemâl-i mümtâzından hele kollarıma girenlerinin pek müstesnâ hüsn-ü ânından şaşırmış alıklaşmış idim.
Bir tarafdan kelimât-ı taltîfe sarf etmekde, diğer tarafdan, kuşların cıvıldısı yâhud bir perinin şevkâver nagamâtını andıran sesleriyle îfâ-yı hoşâmedi etmekde olan kızlardan biri âteş-i harâretle kavrulan dudaklarıyla bir kâse takrîb etdi.
Kuvve-i müfekkirem bîhûş olduğu hâlde içdim.
Buz gibi soğuk ve bildiğim meşrubâtın hepsinden enfes ve elezz idi.
Güyâ hayât-ı tâze buldum. Derhâl bohçalar getirildi.
İçlerinden müzeyyen ve zarîf ipek havlular çıkarıldı.
Teşrîfâtçılarım mini mini elleriyle elbisemi çıkarmağa başladılar.
Odaya mülâsık bir salona oradan da bir hamama idhâl edildim.
Hepsi üryân birçok cevâri istikbâl etdi.
Bunların vücûdları o kadar mükemmel ve şehvetâver idi ki bu üryân heyâkil-i hüsn ve cemâlin arasına melâike girse sâhib-i nefs ve şehvet olurdu.
Kâmilen rengârenk ahcâr-ı nefîseden yapılmış olan hamamın göbek taşına serilmiş bir yatağa yatırıldım.
Cevâri ve havârinin mini mini elleri altında vücûdum lerzân olduğu hâlde dellâke şeklinde tecessüm etmiş bu heyâkil-i bedâyi' meselin temâs-ı zarîfâneleri altında pek yorulmuş olan cismim bütün bütün uyuşarak tatlı bir uykuya dalmışım.
Uyandığım vakit bir halvete idhâl edilerek mükemmel yıkandım.